Sonja Mikkelsen (S), 1997-10-28:
Som det også er beskrevet, er år 2000-problemet et fænomen, som langsomt, men sikkert trænger sig på i brugen af informationsteknologi og avanceret teknologi, jo nærmere vi kommer årtusindskiftet.
I informationsteknologiens barndom var plads noget, man økonomiserede uhyre meget med.
Hulkort og strimler var omstændelige at arbejde med, og begrænsningens kunst, som man lærte dengang, er fulgt med over i de næste generationer af informationsteknologi og elektronik.
Det har også i nogle sammenhænge givet anledning til nogle lidt sjove episoder, f.eks. når en over 100-årig bliver indkaldt til børnetandpleje, fordi CPR-nummeret bl.a. er indrettet efter inspiration af den her model.
Men desværre er det jo ikke kun sjove episoder.
Såfremt man i den offentlige sektor og i erhvervslivet bare lader stå til, så får vi alvorlige problemer.
De fleste af samfundets funktioner og også funktionerne i virksomhederne er jo baseret på elektronik og informationsteknologi, og derfor er det i meget stor udstrækning afhængigt af, om edb-systemerne kan rumme to århundreder på én gang.
Især lidt ældre systemer er ikke år 2000-parate.
Forskningsministeren redegjorde her i sit svar på forespørgslen for, hvilke initiativer regeringen har taget og vil tage for at forhindre, at årtusindskiftet slukker lyset i Danmark.
Socialdemokratiet er grundlæggende af den opfattelse, at det er et ledelsesansvar at sikre, at de informationssystemer, den elektronik, man har ansvaret for i det daglige, også kan klare skiftet fra 1999 til år 2000
, og det gælder, uanset om man er leder i den offentlige sektor eller leder i en privat virksomhed.
Også husholdningerne må selv tage affære.
Jeg vil gerne sige her, at jeg ser ikke, der er nogen modstrid imellem virksomhedsledernes interesse i at få løst problemet og så samfundsinteresserne i øvrigt
, og det er en bemærkning til hr. Kim Behnke, som undrer sig over, at vi lovgiver om arbejdsmiljø og andre ting, men det har jo netop at gøre med, hvor interesserne er i det her spørgsmål.
Det er også udgangspunktet for regeringens initiativer, at det er et ledelsesansvar, og det er tilfredsstillende.
Informationskampagner og konkret indsamling og formidling af viden om problemet er derfor også den naturlige kerne i regeringens initiativer.
Og det er vigtigt at komme hurtigt i gang, fordi det må forudses, at der i det næste par år bliver kø hos de computerfreaks, der kan løse opgaven.
Og de budgetmæssige rammer må ikke være en hindring for at gå i gang, og det bør have konsekvenser for lederne, hvis de svigter denne opgave, og det er også helt afgørende, at lederne i kommunerne og amterne tager opgaven alvorligt.
Og efter at jeg har forhørt mig lidt rundt omkring, er det faktisk mit indtryk, at man langt de fleste steder allerede er i gang, og det er måske også et udtryk for, at IT-anvendelsen professionaliseres i disse år.
Men man kan være lidt bekymret for de mindre virksomheder, som har investeret i informationsteknologi i en ikke så fjern fortid, for hvis de overhovedet er opmærksomme på år 2000-problemet, kan de være forledt til at tro, at med de nye systemer er man også sikker i forhold til år 2000, men sådan er det jo desværre ikke.
Men bekymringen for de mindre virksomheder afspejler sig også i regeringens politik, og det er meget tilfredsstillende.
Og det må være et naturligt krav for forbrugerne, at informationsteknologi og anden elektronik, der rummer risikoen for at have et år 2000-problem, fra nu af ikke sælges, hvis det ikke er år 2000-parat.
Socialdemokratiet ser derfor meget gerne, at der hurtigt gennemføres en mærkningsordning, der giver køberne garanti for, at den indkøbte teknologi er år 2000-parat, og at det ellers er for sælgers egen regning og risiko.
Og allerede nu bør forbrugerne, når de køber ny teknologi, sikre sig, at det er år 2000-parat, ved en skriftlig tilkendegivelse fra sælger. Socialdemokratiet anerkender, at der forhandles med leverandørorganisationerne om, hvordan en mærkningsordning kan gennemføres,
men efter Socialdemokratiets opfattelse bør den gælde for al isenkram og programmel, som den overhovedet er relevant for.
Og det er ikke kun af hensyn til de private forbrugere, Socialdemokratiet indtager dette lidt skrappe standpunkt, men også i høj grad af hensyn til de små erhvervsvirksomheder.
Og i relation til, at der bliver run på edb-freakene i den kommende tid, vil jeg gerne spørge, om forskningsministeren har haft drøftelser med arbejdsministeren og undervisningsministeren om muligheden for hurtigt at tilbyde efteruddannelse eller supplerende uddannelse til faggrupper, der i kraft af deres hidtidige uddannelses- og erfaringsbaggrund hurtigt kan tilegne sig den nødvendige kompetence til konkret at løse 2000-problemet, og som måske oven i købet har ledige, som er i stand til at gøre det, sådan at den store efterspørgsel, som vi må forvente at der kommer, og som jo allerede er der, kan imødekommes, så vi kan undgå et alt for stort lønpres eller muligheden eller risikoen for flaskehalse på dette område.
Med disse bemærkninger vil jeg gerne sige, at Socialdemokratiet har tillid til, at regeringens initiativer
er det, der skal til.